Optog teen verbod op sigarette beplan(Foto: pixabay) Ontevrede Suid-Afrikaners gaan na verwagting Dinsdag in vyf stede oor die land saamdrom in protes teen die tabakverbod. Dié optogte is om die Suid-Afrikaanse regering bewus te maak van die negatiewe gevolge wat die verbod op Suid-Afrikaners het. Duncan Napier, ŉ bekommerde landsburger van Kaapstad, het verlede Dinsdag met die idee van ’n protesoptog vorendag gekom, nadat gerugte die ronde begin doen het dat sigarette tydens vlak 3 van afsondering steeds verbode sal wees. Maroela Media het vroeër berig pres. Cyril Ramaphosa het toe Sondagaand bevestig dat die verkoop van tabakprodukte tydens vlak 3, wat op 1 Junie intree, verbode gaan bly weens “gesondheidsgevare wat met rook gepaardgaan”. Napier sê hy rook nie self nie, maar het gesien wat ŉ negatiewe uitwerking die verbod op sigarette op rokers se emosionele en finansiële welstand het. Hy weet van talle mense wat swaar trek sonder sigarette ten tyde van afsondering. Volgens Napier is die mat onder rokers se voete uitgeruk toe Nkosazana Dlamini-Zuma, minister van samewerkende regering en tradisionele sake, einde April met die instel van vlak 4 van afsondering die tabakverbod verleng het. “Mense wil nie die wet oortree nie, maar die regering dryf hulle daartoe. Goeie burgers van die land word gedwing om met vreemdelinge te onderhandel om sigarette in die hande te kry. In sommige gevalle betaal mense tot R20 vir een sigaret. Rokers koop ook sigarette met onbekende handelsmerkname, en weet nie eens watter bestanddele die sigarette bevat nie,” sê Napier. Hy het verlede Dinsdag die Facebookblad, Protest March Against The Tabacco Ban, gestig en in minder as ’n week amper 3 000 volgelinge op die blad gekry. Die beplande optogte sal na verwagting môre (Dinsdag) 12:00 voor die Uniegebou in Pretoria, voor die parlement in Kaapstad, voor die stadsaal in New Castle, KwaZulu-Natal, by Mercedes-Benz se kantore in Witbank en by die Emfuleni- plaaslike munisipaliteit se kantore in Vanderbijlpark plaasvind. Volgens Napier sal betogers in enkelrye, mense een meter van mekaar af, voor dié plekke saamdrom. Teen Maandag het 1 400 mense op Facebook aangedui dat hulle aan die optog in Pretoria gaan deelneem en 981 beplan om die optog in Kaapstad by te woon. Napier sê betogers wat aan die protesoptogte deelneem, moet ’n kledingstuk dra wat ’n kleur van die Suid-Afrikaanse vlag verteenwoordig. Napier sê hy en sy ondersteuners het die regering sedert verlede Donderdag kans gegee om sy besluit oor die tabakverbod te verander, voordat hulle tot aksie oorgaan. Napier meen hoewel Zuma redeneer dat die virus makliker oorgedra kan word wanneer sigarette gedeel word en daarom heeltemal verbied moet word, deel rokers nou meer as ooit tevore sigarette. “Omdat sigarette tydens afsondering vir belaglike duur pryse verkoop word, deel rokers nou sigarette onder mekaar om koste te spaar,” sê hy. Napier sê sigarette word in dwelmrehabilitasie-sentrums gebruik wanneer dwelmverslaafdes van ’n dwelmverslawing wil wegbreek. Hy sê verslaafdes sukkel nou meer as ooit tevore met onttrekkingsimptome omdat sigarette van hulle weerhou word om die simptome onder beheer te hou. “Mense pleeg selfmoord uit angs, depressie en frustrasie. Hierdie verbod het veel eerder ’n negatiewe uitwerking op die burgers van die land,” meen Napier. Die Fair Trade Independent Tobacco Association (Fita SA) het ook verlede week gesê hy het begrip vir die woede van talle mense ná berigte dat die verbod op die verkoop van sigarette op vlak 3 van die afsonderingsregulasies voortgesit gaan word. Maroela Media het vroeër berig Fita SA het op 4 Mei ŉ hofaansoek ingedien om die regering te dwing om die verbod op die verkoop van sigarette op te hef. Hy het ook die hof gevra om die regering te dwing om hom van redes te voorsien waarom die verbod op die verkoop van sigarette tydens vlak 4 van die afsonderingstydperk voortduur. Die hofaansoek is egter laat vaar nadat Fita ŉ “ooreenkoms” met die regering bereik het rakende die ophef van die rookverbod. Maroela Media het ’n navraag aan Fita gestuur om te bevestig of die saak teen die regering voortgaan noudat die tabakverbod verleng is en wag nog op ŉ antwoord.